Jhb-rekeningkrisis: ‘Ons vermoed daar is met stelsel gepeuter’Herman Mashaba. Foto: http://blacklikeyou.co.za/ Die ANC het Donderdag gesê die onlangse rekeningkrisis in Johannesburg is as gevolg van swak leierskap van Herman Mashaba, die burgemeester. Nagenoeg 97 000 water- en elektrisiteitsrekeninge sowel as eiendomsbelastingrekeninge is met verkeerde besonderhede aan inwoners uitgestuur. Sowat 412 000 gebruikers het ook nie hul maandelikse rekeninge ontvang nie. Mashaba het Woensdag in ŉ verklaring gesê die stelsel wat verantwoordelik is vir die uitreiking van die rekeninge is “geoutomatiseer”. “Daar het nog nooit vantevore iets op so ’n groot skaal fout gegaan nie, daarom word vermoed daar is met die stelsel gepeuter. Ek het reeds in gesprek getree met die stad om wetstoepassers en kuberkraak-eenhede aan te stel om die oorsaak van die probleem te ondersoek,” het Mashaba gesê. Dié krisis het betrekking op die April-rekeninge. “As ŉ stad maak die geld wat ons invorder 84% van ons begroting uit en kan die vertraging in invordering van die rekeninghouers rampspoedige uitwerkings op ons kontantvloei hê,” het Mashaba gesê. Hy het verder gesê die sukses om die reusediensleweringsagterstand wat hul geërf het [by die ANC] op te los, hang af van die geld wat hulle kan invorder. “Ons poog om die regte rekeninge nog gedurende die week uit te stuur,” het Mashaba verduidelik. Volgens Mashaba sal sommige huishoudings twee rekeninge ontvang. “Ons is jammer vir enige onsekerheid wat dit veroorsaak het. Die uitreik van dubbelrekeninge is ŉ historiese kwessie en ons het planne in plek dat dit teen einde Junie 2017 ŉ ding van die verlede sal wees.” Jodilee Matongo, woordvoerder van die ANC, het egter in ŉ verklaring gesê toe die tegnologiese stelsel ingegee het terwyl die ANC aan bewind was, was die DA vinnig om hulle van onbevoegdheid te beskuldig. “Ons verstaan dat sulke stelsel soms ingee, dis net ironies. Die fokus van die DA-koalisie is om ongegronde aantygings van korrupsie na te jaag en miljoene van belastingsbetalers se geld daarvoor te gebruik – nog sonder enige sukses. Ons wil nie die goedkoop hou slaan wat die DA destys geslaan het nie; ons wil wel sê die DA konsentreer op die verkeerde goed,” het Matongo gesê. Mashaba het inwoners intussen gemaan om hul rekeninge te betaal volgens die gemiddeld wat hulle in die verlede betaal het. Inwoners kan ook Joburg Connect by 0860 562 874 skakel om uit te vind hoeveel hul skuld. “Ek wil die inwoners van die stad persoonlik verseker dat hierdie kwessie die hoogste vlak van ons aandag geniet; ons vra asseblief julle geduld om die kwessies wat ons by die ANC geërf het op te los,” het Mashaba gesê. Matonga het aangevoer die ANC het opgemerk dat Mashaba “negatiewe energie” ten toon stel. “Dit begin manifesteer onder die werkers wat sien hoe hul bestuurders sonder rede deur Mashaba afgedank word en dit filtreer deur na die stad toe. Is hierdie rekeningkrisis nie as gevolg van die lae moreel as gevolg van Mashaba se negatiewe energie nie?”